GPSC ดีด 3% ลุ้นกำไร Q2 ฟื้นตัว โบรกชี้โอกาสลงทุนยาว เคาะเป้า 72 บ.
GPSC ดีด 3% ราคาแตะ 61.25 บ. โบรกประเมินผลประกอบการไตรมาส 2/65 เริ่มฟื้นตัวขึ้น รับรายได้ลูกค้า IU และค่าเอฟทีเพิ่ม โบรกชี้โอกาสลงทุนยาว วางราคาเป้าหมาย 72 บ.
GPSC ดีด 3% ราคาแตะ 61.25 บ. ลุ้นกำไรไตรมาส 2/65 เริ่มฟื้นตัว รับรายได้ลูกค้า IU เพิ่ม โบรกชี้โอกาสลงทุนยาว เคาะเป้า 72 บ.
10 พ.ค. 2565

ผู้สื่อข่าวรายงานว่า วันนี้ (10 พ.ค.65) ราคาหุ้น บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ณ เวลา 15:30 น. อยู่ที่ระดับ 61.25 บาท เพิ่มขึ้น 1.50 บาท หรือ 2.51% โดยทำจุดสูงสุดที่ 62.00 บาท และทำจุดต่ำสุดที่ 59.75 บาท ด้วยมูลค่าการซื้อขาย 704.16 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (9 พ.ค.65) ว่า ผลประกอบการของ GPSC ไตรมาส 1/2565 ขาดทุนจากผลกระทบต้นทุนการผลิต แต่อย่างไรก็ตามผลประกอบการจะทยอยปรับตัวดีขึ้นในไตรมาสต่อๆ ไป เป็นโอกาสในการลงทุนระยะยาว ซึ่งต้นทุนก๊าซธรรมชาติเป็นปัจจัยกดดันหลักในปี 2565 โดย GPSC มีรายได้จากลูกค้า IU มากกว่า 50% ซึ่งต้นทุนไม่สามารถส่งผ่านได้
อย่างไรก็ตามทางฝ่ายวิจัยประเมินเป็นโอกาสในการลงทุนระยะยาว โดยคาดว่าแนวโน้มค่าก๊าซธรรมชาติจะปรับตัวลงได้ช่วงปลายปี 2565 ตามทิศทางราคาน้ำมันที่มีแนวโน้มปรับตัวลง จาก US&amp;EU ปล่อยน้ำมันสำรอง (SPR) เพิ่มเติม และการเพิ่มกำลังการผลิตของ OPEC+ อย่างต่อเนื่อง ในขณะที่ค่า Ft ยังอยู่ในแนวโน้มปรับตัวขึ้นในปี 2565-2566 เพื่อสะท้อนค่าก๊าซธรรมชาติที่ปรับขึ้นในปี 2564-2565 โดยในปี 2564 เฉลี่ย 265 บาท/mmBTU และในปี 2565 เฉลี่ย 480 บาท/mmBTU นอกจากนี้การลงทุนโครงการใหม่เพิ่มเติมยังคงมีอยู่อย่างต่อเนื่องเพื่อหนุนการเติบโตในระยะยาว
โดยปรับราคาเป้าหมายเป็น 72.00 บาท จากเดิม 90.00 บาท อิง DCF (WACC 5.2%, terminal growth 0%) สะท้อนประมาณการใหม่จากความเสี่ยงค่าก๊าซธรรมชาติอยู่ในระดับสูง ทั้งนี้ key catalyst คือการเติบโตควบคู่ไปกับกลุ่ม PTT ซึ่งยังคงมีแผนขยายธุรกิจอย่างต่อเนื่อง รวมถึงการได้โครงการใหม่จากต่างประเทศที่เข้าไปลงทุนกับ partners (อินเดีย, ไต้หวัน) ในขณะที่ธุรกิจ energy storage แม้อยู่ในกระแสความต้องการในอนาคต แต่เรื่องเทคโนโลยีและการแข่งขันยังเป็นประเด็นที่ต้องติดตามว่าบริษัทจะทำได้สำเร็จและ scale up ได้อย่างมีนัยสำคัญหรือไม่